Hodiaŭ sidante ĉe mia skribtablo en la laborejo, mi aŭdis la sonadon de mia labora telefono. Estante neniu aparte grava en la fako, mi antaŭsupozis, ke plej verŝajne estus iu diskinta la malĝustan numeron. Imagu do mian surprizon kiam mi aŭdis voĉon dirantan mian nomon, kaj tion, ke la parolanto estas ĵurnalisto de la loka radia elsendejo BBC Radio Nottinghamo! Ĉar okazas venontsemajne ekspozicio World of Languages festanta lingvojn kaj iliajn lernadojn en urbcentra biblioteko Nottinham Central Library, la ĵurnalisto esploris lingvo-lernadajn grupojn en Notinghamo, kaj trovis nin per nia paĝo en MeetUp. Ne antaŭe sciante, ke ekzistas Esperanto-klubo en Notinghamo, li kontaktis min por peti, ke mi venu al la elsendejo morgaŭ matene por intervjuo dum la matenmanĝa radia elsendado. Mi aperos iomete post la 8a horo, do mi instigas ĉiujn ellitiĝantojn en la areo agordi tiam sian radion je BBC Radio Nottinghamo kaj aŭskulti nian interparoladon pri la Internacia Lingvo kaj aliaj lingvoj ĉirkaŭ la mondo.

RDS: BBCNottm, 95.1 MHz, 95.5 MHz, 103.8 MHz, DAB (NOW Nottingham) Freeview channel 720

Post la evento, mi raportos pri la sperto en sekva blogafiŝo.